በግንባታው ዘርፍ የሚታዩ ውስብስብ ተግዳሮችን ለመፍታት ባለድርሻ አካላት ኃላፊነታቸውን መወጣት ይገባቸዋል – ኮንስትራክሽን ሚኒስቴር
– በግንባታው ዘርፍ የሚታዩ ውስብስብ ተግዳሮቶችን ለመፍታት ባለድርሻ አካላት ኃላፊነታቸውን መወጣት እንደሚገባቸው የከተማ ልማትና ኮንስትራክሽን ሚኒስትሩ አሳሰቡ፡፡ ሚኒስትሩ አቶ መኩሪያ ኃይሌ የግንባታ የኮንስትራክሽን ኢንዱስትሪ ልማት ፖሊሲ የመጨረሻ ረቂቅ ላይ ከባለ ድርሻ አካላት ጋር ዛሬ ውይይት በተካሄደበት ወቅት እንደተናገሩት ዘርፉ በአገሪቱ በሚካሄዱ የልማት ዘርፎች ውስጥ የበኩሉን ድርሻ እያበረከተ ይገኛል፡፡ በሁሉም የኢኮኖሚ ዘርፎች ፈጣንና ቀጣይነት ያለው ልማት ለማምጣት በሚደረገው ጥረት ጠንካራ የኮንስትራክሽን ኢንዱስትሪን መገንባት አስፈላጊ መሆኑን ገልጸዋል፡፡ የውይይቱ ዋና ዓላማም በረቂቁ ላይ ሊካተቱ የሚገባቸው ሃሳቦች ካሉ በማካተት ለተግባራዊነቱ በጋራ ለመንቀሳቀስ የሚያስችል አቅጣጫ ለማስቀመጥ ነው፡፡ ዘርፉ በግንባታ ስራዎች ላይ የሚጠበቅበትን እየተወጣ አለመሆኑን የጠቆሙት ሚኒስትሩ በዘርፉ የሚታዩ ውስብስብ ችግሮችን ለመፍታት የፖሊሲና የህግ ማዕቀፎችን በማዘጋጀት ወደ ተግባር መግባት ይጠበቅብናል ብለዋል፡፡ እንደ አቶ መኩሪያ ገለጻ የኮንስትራክሽን ዘርፉን ውጤታማነት ለማረጋገጥ የኢንዱስትሪ ልማት ምዝገባ ረቂቅ አዋጅ፣ የኢንዱስትሪ ምክር ቤት ማቋቋሚያ ረቂቅና ሌሎችም ደንቦች ተዘጋጅተው በማፅደቅ ሂደት ላይ ይገኛሉ፡፡ የእድገትና ትራንስፎርሜሽን እቅድ እና የኮንስትራክሽን ኢንዱስትሪው ለፈጣን ሁለንተናዊ እድገት የላቀ ድርሻ እንዲኖረው የፖሊሲና የህግ ማዕቀፉ ከፍተኛ ሚና እንደሚኖራቸው ተናግረዋል፡፡ የውይይቱ ተሳታፊዎች ረቂቅ ሰነዶች ላይ በሰፊው በመወያየት የበለጠ ለማሻሻልና ለማዳበር የበኩላቸውን ድርሻ እንዲወጡ ጥሪ አቅርበዋል፡፡ የኢትዮጵያ ኮንስትራክሽን ፕሮጀክት ማኔጅመንት ኢንስቲትዩት ዋና ዳይሬክተር ዶክተር ዮሴፍ ብሩ ረቂቁን ባቀረቡበት ወቅት እንዳሉት የፖሊሲው ይዘት የኮንስትራክሽን ኢንዱስትሪው በሚፈለገው ደረጃ ተወዳዳሪ ሆኖ እንዳያድግ የሚታዩ ችግሮችና ማነቆዎችን መለየት የሚያስችል አቅጣጫዎችን ያስቀምጣል፡፡ ሚኒስቴሩ ባዘጋጀው በኮንስትራክሽን ኢንዱስትሪ ልማት ፖሊሲና ማሰፈጸሚያ ረቂቅ የህግ ማዕቀፎች ውይይት ላይ ላይ የተለያዩ ባለ ድርሻ አካላት ተሳታፊ ሆነዋል፡፡ኢዜአ